EKN otsustas töökoosolekul, et peab vajalikuks abielu sätestamist Eesti Vabariigi põhiseaduses ühe mehe ja ühe naise liiduna, ütles nõukogu täitevsekretär Ruudi Leinus BNSile. Ta lisas, et nõkogu hakkab põhiseaduse muutmiseks ettevalmistusi tegema, kuid ei osanud öelda, millal ettepanek riigikokku jõuab. «Neljapäeval tegi nõukogu alles põhimõttelise otsuse,» lisas ta.

Eesti Evangeelse Luterliku Kiriku (EELK) peapiiskop Urmas Viilma märkis sotsiaalmeedias, et seisukoht leidis üksmeelset toetust.

Viilma ise tegi hiljuti, 30. novembril Toomkirikus advendimõtisklusel ettepaneku täiendada põhiseadust sättega, mis sõnastab selgelt abielu ainult ühe mehe ja ühe naise vahel sõlmitud liiduna. Selle ettepaneku kiitisid heaks Isamaa ja Res Publica Liit (IRL), Eesti Konservatiivne Rahvaerakond (EKRE) ja Sihtasutus Perekonna ja Traditsiooni Kaitseks (SAPTK). Vastu olid Sotsiaaldemokraatlik Erakond (SDE), Keskerakond, Reformierakond ja Vabaerakond.